kardosdrur/scandi-wiki huggingface dataset:
Ernst Wilhelm Hengstenberg

Ernst Wilhelm Hengstenberg (født 20. oktober 1802, død 28. maj 1869 i Berlin) var en tysk luthersk teolog. 

1819—23 helligede han sig i Bonn til filologiske og filosofiske studier, levede så et år som huslærer i Basel og kæmpede sig i denne tid løs fra rationalismen og frem til en fast overbevisning om den væsentlige sandhed af de lutherske fædres tro. 

Fra nu af var Hengstenberg klar over sin livsopgave, og han blev, skønt født i et reformert hjem, den betydeligste forkæmper for fornyelsen af den lutherske ortodoksi. Han begyndte sin kamp, da han 1826 kom til Berlin som professor i teologi og 1827 blev redaktør for "Evangelische Kirchenzeitung". 

Såvel gennem sin universitetsvirksomhed som særlig gennem dette blad førte Hengstenberg en utrættelig og såre betydningsfuld kamp mod rationalismen i alle dens skikkelser og for kirkens gamle bekendelse. I denne kamp satte Hengstenberg alle hensyn til side og angreb skånselløst talsmændene for de retninger, hvis kristelige ret han bestred. 

Derfor er Hengstenberg også bleven hadet og afskyet som få. Men han kæmpede for en fast og ærlig overbevisning, og sejren over den gamle rationalisme skyldtes for en stor del ham og var et stort kirkeligt dremskridt. 

Af hans skrifter, der videnskabelig bekæmpede rationalismen på det Gamle Testamentes område, må nævnes: Christologie des alten Testaments (2. oplag, 1854—57), Kommentar über die Psalmen (2. oplag, 1849—52), Geschichte des Reiches Gottes unter dem alten Bunde (1869—71).

Kilder 

  
 Martin Gerhardt (fortgeführt von Alfred Adam): Friedrich von Bodelschwingh. Ein Lebensbild aus der deutschen Kirchengeschichte. 1. Bd. 1950, 2. Bd. 1. Hälfte 1952, 2. Hälfte 1958.
 Joachim Mehlhausen: Artikel Hengstenberg, Ernst Wilhelm. In: TRE 15, S. 39–42.
 
 
 Hans Wulfmeyer: Ernst Wilhelm Hengstenberg als Konfessionalist. Erlangen 1970.
 
 Helge Dvorak: Biographisches Lexikon der Deutschen Burschenschaft. Band I: Politiker, Teilband 2: F–H. Heidelberg 1999, S. 297.

Teologer fra Tyskland
Faglitterære forfattere fra Tyskland
Tyskere i 1800-tallet
Salmonsens
Matanikau

Matanikau er en flod på Guadalcanal i Salomonøerne. Den ligger i den nordvestlige del af øen. Under slaget om Guadalcanal i Stillehavskrigen under 2. verdenskrig blev der udkæmpet flere betydelige kampe mellem styrker fra USA og Japan ved floden.

Henvisninger 

 
 
 - Interactive animation of the battle
 
 - Web site with many pictures of Guadalcanal battle sites from 1942 and how they look now.
 
 
 
 
 

Salomonøerne
Karl von Hase

Karl August von Hase (født 25. august 1800 i Steinbach (Sachsen), død 3. januar 1890 i Jena) var en tysk kirkehistoriker.

Von Hase studerede i Leipzig, men blev forvist derfra for deltagelse i studenterpolitikken, gik så til Erlangen, deltog også her i "Burschenschafts"-politikken, hvorfor han blev anklaget og måtte sidde 10 måneder i fængselet på fæstningen Hohenasperg. I 1829 blev han privatdocent i Leipzig, 1830 teologisk professor i Jena, 1883 nedlagde han på grund af alderdom sit professorat. Von Hase udfoldede en omfattende kirkehistorisk forfattervirksomhed, til næsten alle kirkehistoriens egne havde han et førstehåndskendskab, og han havde en stor evne til at forstå forskellige standpunkter.
 
Af hans produktion må særlig fremhæves: "Hutterus redivivus, oder Dogmatik der evangelischen lutherischen Kirche" (1828, 13. oplag 1888; oversat på dansk af Andreas Listov 1841), "Das Leben Jesu" (1829. 5. oplag 1865), "Kirchengeschichte" (1834, 11. oplag 1886; oversat på dansk af L.R. Petersen og F.W.L. Oehlenschläger (1843), "Kirchengeschichte auf der Grundlage akademischer Vorlesungen" (1885 ff.). Hans selvbiografi "Ideale und Irrthümer, Jugenderinnerungen" udkom 1872 (2. oplag 1873).

Kilder 

 

Kirkehistorikere fra Tyskland
Teologer fra Tyskland
Faglitterære forfattere fra Tyskland
Tyskere i 1800-tallet
Salmonsens
L'Ordre et la morale

L'Ordre et la morale er en fransk film fra 2010 instrueret af Mathieu Kassovitz.

Handlingen 
Handlingen udspiller sig i april 1988 på Île d'Ouvéa i Ny Kaledonien, hvor 30 gendarmer bliver taget som gidsler af en gruppe kanak-oprørere. 300 soldater bliver udkommanderet for, at genoprette ro og orden, herved kommer to mænd til at stå overfor hinanden: Philippe Legorjus (Mathieu Kassovitz), kaptajn i GIGN og Alphonse Dianou (Iabe Lapacas), chef for gidseltagerne. På tværs af fælles værdier forsøger de begge at komme ud af konflikten som sejrherre. Men da et præsidentvalg nærmer sig, må alle bare konstatere, at det ikke altid er den moralsk bedste løsning, der også er den, der bliver valgt.

Skuespillere 
 Mathieu Kassovitz: Kaptajn i GIGN Philippe Legorjus
 Iabe Lapacas: Alphonse Dianou
 Malik Zidi: JP Perrot
 Alexandre Steiger: Jean Bianconi
 Daniel Martin: Bernard Pons
 Philippe Torreton: Christian Prouteau
 Sylvie Testud: Chantal Legorjus
 Steeve Une: Samy
 Philippe de Jacquelin Dulphé: Brigadegeneralen Vidal
 Patrick Fierry: Obersten Dubut
 Jean-Philippe Puymartin: Gendarm-Generalen Jérôme
 Stefan Godin: Gendarm-Oberstløjtnanten Benson
 Macki Wea: Djubelly Wea
 Alphonse Djoupa: Hilaire Dianou
 Pierre Gope: Franck Wahuzue

Eksterne henvisninger 
 

Franske film fra 2010
Film instrueret af Mathieu Kassovitz
Arik Air

Arik Air er et flyselskab fra Nigeria. Selskabet har hovedkontor i Ikeja ved Lagos, tæt ved huben på Murtala Muhammed International Airport.

Selskabet fløj i januar 2012 ruteflyvninger til omkring 28 destinationer i ind- og udland. Flyflåde bestod af 21 fly med en gennemsnitsalder på 5.1 år, hvor tretten var af typen Boeing 737. De største fly i flåden var to eksemplarer af Airbus A340-500 med plads til 237 passagerer.

Historie 
Selskabet blev grundlagt i 2004 af Sir JIA Arumemi-Ikhide. Den 3. april 2006 overtog Arik Air de tidligere Nigeria Airways faciliteter i Lagos. Dette skete 3 år efter at Nigeria Airways var gået konkurs. 14. juni modtog Arik Air to nye eksemplarer af Bombardier CRJ-900 fly til at opererer indenrigsflyvninger i hele Nigeria. To Boeing 737-300 og tre eksemplarer af Bombardier CRJ-200 blev brugt til udenrigsflyvninger i resten af Afrika.

Arik Air fik 4. april 2008 tilladelse til at foretage flyvninger til lufthavne i USA, af United States Department of Transportation. I december 2008 startede Arik Air en rute til London Heathrow Airport med et Airbus A340-500 fly. Johannesburg og New York-JFK blev tilføjet rutekortet i 2009.

Eksterne henvisninger 

 Arik Airs officielle hjemmeside

Referencer 

Flyselskaber fra Nigeria
Etableret i 2004
Filippo Paulucci

Filippo Paulucci (1779 i Modena – 25. januar 1849 i Nice) var en italiensk markis og en russisk generaladjudant.

Paulucci tjente først i den franske hær i 1807 inden han indtrådte i russisk tjeneste med rang af oberst. Den 7. maj 1809 blev han tildelt Sankt Georgsordenen af 4. klasse. Paulucci deltog i krigen mod tyrkerne i 1810, og blev udnævnt til kvartermester af den kaukasiske hær i 1811, mens han var guvernør i Georgien, hvor han samtidig var nødt til at føre krig mod tyrkerne i Kars og mod perserne i Karabakh samt oprørere. Paulucci modstod ærefuldt denne vanskelige situation, og den 25. april 1812 tildeltes han Sankt Georgsordenen af 3. klasse. men, snart efter kom der gang i forberedelserne til krig mod Napoleon, og Paulucci kaldtes til Sankt Petersborg og udnævntes til stabschef for hæren. Men efter et par dage, sandsynligvis på grund af modstand fra Michael Andreas Barclay de Tolly, fik han posten som generalguvernør over Guvernement Livland. I 1829 forlod han den russiske hær og drog til Italien, hvor han overtog kommandoen over hæren af Piemonte.

Eksterne henvisninger 
Encyklopædi over russiske generaler  

Generaler fra Rusland
Alpine (bilmærke)

Alpine var et tidligere fransk sportsvognsmærke. Det blev købt af Renault i 1973, og forsvandt kort efter som eget bilmærke og blev i stedet et modelnavn for sportsvogne fra Renault (som således kom til at hedde Renault Alpine).

Alpine blev grundlagt af Jean Rédélé i Dieppe i 1955 som fabrikant af sportsvogne i små serier. I 1973 overtog Renault aktiemajoriteten i firmaet, og ved samme tid blev Alpine kendt for sin store fremgang i rally med modellen Renault Alpine A110. Alpine vandt blandt andet Monte Carlo Rally med Ove Andersson bag rattet i 1971.

Den sidste Alpine-model, Renault Alpine A610, blev bygget i 1995 og herefter forsvandt Alpine som varemærke. Fabrikken i Dieppe anvendes fortsat af Renault, som blandt andet har bygget Renault Sport Spider på fabrikken.

Fra 2021 vil mærket være en del af Formel 1.

Modeller 
 Renault Alpine A106
 Renault Alpine A108
 Renault Alpine A110
 Renault Alpine A310
 Renault Alpine GTA
 Renault Alpine A610

Eksterne henvisninger 

Renault
Etableret i 1955
Ophørt i 1995
Bilproducenter fra Frankrig
Friedrich Johannsen

Friedrich Heinrich Christian Johannsen (28. februar 1781 i København – 21. maj 1851 i Flensborg) var en dansk amtmand, far til C.G.W. Johannsen og Otto Julius Georg Johannsen.

Liv og gerning 

Han nedstammede fra en gammel, fri ditmarskerslægt, som i en række af led har beklædt embeder i Danmark, og var en søn af landfoged i Nordditmarsken, konferensråd Christian Matthias Jacob Johannsen (24. januar 1747 – 20. august 1813) og dennes 1. hustru, Christiane Frederikke f. Mørk (død 9. marts 1789). Han var født i København, hvor faderen da var renteskriver i 1. slesvigske kontor, studerede i Kiel og Göttingen og blev efter endt juridisk eksamen 1803 auskultant i Rentekammeret og kancellisekretær, 1805 kontorchef i Tyske Kancelli og gjorde fra 1806 tjeneste i Feltkommissariatet, fra 1810 tillige som ordonnatør i Kiel. Da præsidentembedet i Flensborg blev oprettet ved kgl. resolution af 25. december 1810, udnævntes Johannsen, som 1807 var blevet kancelliråd, til præsident i Flensborg fra 1. april 1811, i maj samme år til virkelig justitsråd og til tillige at være amtmand i Flensborg Amt. Rentekammeret havde indstillet en anden til dette embede, men kongen, som i Holsten havde lært at skatte Johannsens administrative dygtighed, foretrak ham. Allerede 1818 befordredes Johannsen til det store amtmandsembede i Haderslev, udnævntes 1828 til konferensråd og var 1832 en af de "oplyste mænd", som kongen rådspurgte. Ved Christian VIII's kroning 1840 blev han Kommandør og 1843 Storkors af Dannebrogordenen.

Den nationale bevægelse i Sønderjylland i 1840-erne havde Johannsen ingen sympati for, men han var kongetro til det yderste og blev 1848 afsat af oprørerne. I september samme år blev han tillige med Carl Moltke og biskop Jørgen Hansen medlem af "Den kongelige Immediatkommission til fælles Bestyrelse af Hertugdømmerne Slesvig og Holsten", som aldrig kom til at træde i virkelig funktion, overtog under våbenstilstanden 1849 atter sin amtmandspost i Haderslev, kommitteredes 1850 til direktør for Overjustitskommissionen for Hertugdømmet Slesvig og udnævntes samme år til gehejmekonferensråd. Han døde 21. maj 1851 i Flensborg.

Ægteskab 

Han var gift med Ida Sophie Antoinette f. Petersen (5. marts 1790 – 22. april 1879), datter af vicekansler Gottfried Petersen i Slesvig by.

Litteratur 
 H.R. Hiort-Lorenzen, "Friedrich Heinrich Christian Johannsen", i: C.F. Bricka (red.), Dansk Biografisk Lexikon, København: Gyldendal 1887-1905.

Amtmænd fra Slesvig
Storkors af Dannebrog
Personer fra København
Danskere i 1800-tallet
Jurister fra Danmark
Personer i Dansk Biografisk Leksikon
Borgmestre i Flensborg
Gehejmekonferensråder fra Danmark
Friedrich
Alpine

Alpine har flere betydninger:
 Alpine (bilmærke)
 Alpine (computerprogram)
 Alpine discipliner
 Alpine Electronics – virksomhed
 Alpine white − et guitarfinish hos Gibson

Steder:
 Alpine, Texas
 Alpine, New Jersey
 Alpine County
Groupe d'intervention de la Gendarmerie nationale

Groupe d'intervention de la Gendarmerie nationale (i daglig tale GIGN) er de franske gendarmers
specialstyrker, der er specielt trænet til antiterror-opgaver og gidseltagningsoperationer.

Eksterne henvisninger 

 
 

Gendarmerie nationale
Specialstyrker fra Frankrig
Langt ned i halsen

Langt ned i halsen (originaltitel: Deep Throat) er en amerikansk pornofilm. Filmen havde premiere i USA den 15. november 1972, og er skrevet og instrueret af Gerard Damiano med Linda Lovelace og Harry Reems i hovedrollerne. Filmen vistes i mange almindelige biografer og anses for at være den mest fremgangsrige og indflydelsesrige pornofim gennem tiden.

Handling 

Den kvindelige hovedperson (Lovelace) har aldrig oplevet en orgasme. Da en læge undersøger hende, opdager han, at hendes klitoris i stedet for den sædvanlige sted sidder i halsen. Da hun forsøger oralsex med ham (og tager hele hans lem i munden, deraf filmens titel), får hun sin første orgasme, bliver sexterapeut og finder omsider en mand med et stort organ, som hun gifter sig med.

Eksterne henvisninger 
 

Pornofilm
Amerikanske film fra 1972
Opel GT

Opel GT kan henvise til to forskellige bilmodeller fra Opel:
 Opel GT (1968) bygget mellem 1968 og 1973
 Opel GT (2006) bygget mellem 2006 og 2009
EVA Air

EVA Airways er et flyselskab fra Republikken Kina (Taiwan). Selskabet er ejet af Evergreen Group og har hub og hovedkontor på Taiwan Taoyuan International Airport i Taoyuan. EVA Air blev etableret 8. marts 1989.

I slutningen af marts 2012 meddelte flyalliancen Star Alliance, at EVA Airways i midten af 2013 vil blive optaget som fuldgyldigt medlem af alliancen.

Selskabet fløj i april 2012 til 50 destinationer i det meste af verden (inkl. fragt). Flyflåden bestod af 59 fly med en gennemsnitsalder på 10.2 år. Heraf var der 14 eksemplarer af Airbus A330, 17 af typen Boeing 747-400 og femten Boeing 777. EVA Air er det andenstørste flyselskab i Taiwan efter konkurrenten China Airlines.

Eksterne henvisninger 

 EVA Airs officielle hjemmeside

Referencer 

Flyselskaber fra Taiwan
Etableret i 1989
Star Alliance
Håret solhat

 
Håret solhat (Rudbeckia hirta) er en staude med en opret vækst og gule blomster. På grund af dens bunddækkende evne og de holdbare, gule blomster er den almindeligt dyrket i haverne.

Beskrivelse 
Håret solhat er en to- til flerårig, urteagtig plante, der danner udløbere. Væksten er opret og tæppedannende. Hele planten er dækket af børsteagtige hår. Det første år dannes der en grundstillet roset af forholdsvis smalle blade. Senere skyder stænglerne til vejrs med spredtstillede blade, der er hele og ægformede med takket rand. Oversiden er græsgrøn med nedsænkede bladribber, mens undersiden er lysegrøn. 

Blomstringen foregår i juli-september, hvor man finder blomsterne samlet i endestillede kurve med gule randblomster og sorte skiveblomster. Frugterne er nødder med en kort fnok.

Rodsystemet består af de vandrette jordstængler og grove rødder.

Højde x bredde og årlig tilvækst: 1,00 x 0,25 m (100 x 25 cm/år), heri dog ikke medregnet skud fra udløberne.

Hjemsted 
Håret solhat hører hjemme i Nordamerika med undtagelse af de vestlige dele. Her findes den langs skovbryn og lysninger i de blandede løv- og nåleskove i fuld sol til let skygge og på en jordbund, som er fugtig, men veldrænet. 

I den bøge-løn dominerede Ginn Woods, som ligger ca. 20 km nord for Muncie, Indiana, USA, vokser arten sammen med bl.a. Giftsumak, skyggeblomst, Amelanchier arborea (en art af bærmispel), amerikansk bøg, amerikansk knapbusk, askebladet løn, blodurt, blomsterkornel, canadisk gyldenris, canadisk hasselurt, dværghjerteblomst, glansbladet hæg, hjertebladet asters, hvid druemunke, hvidask, høstfloks, kardinallobelie, klatrevildvin, kæmpesilkeplante, morgenstjernestar, nyengelsk asters, præriefodblad, rævevin, rød hjortetrøst, rødløn, skarlagenjordbær, smalbladet blåøje, sort valnød, storblomstret uvularia, sumpeg, toårigt natlys og virginsk vinterbær

Note

Eksterne henvisninger 

Gule blomster
Haveplanter
Prærieplanter
Bunddækkende planter
Guadalmedina

Guadalmedina er en flod i Andalusien i det sydlige Spanien. Den udspringer i 1.433 m.o.h. på bjerget Pico de la Cruz, i bjergkæden Sierra de Camarolos i det sydlige Spanien. Floden er 51½ kilometer lang mellem kilden og udmunding i Middelhavet i den centrale del af byen Málaga. På sin vej flyder den gennem nationalparken Montes de Málaga.

Dens arabiske navn på spansk betyder "byfloden", og har historisk set spillet en vigtig rolle for byen Málaga, og opdeler den i to halvdele. Flodlejet i byen er normalt tørlagt eftersom vandet anvendes som drikkevand.

Eksterne henvisninger 

Floder i Spanien
Pontormo

Jacopo da Pontormo, egentlig Jacopo Carucci (født 24. maj 1494 i Pontormo, død 2. januar 1557 i Firenze) var en italiensk maler.

Pontormo var elev af Leonardo da Vinci (fra 1507), Mariotto Albertinelli samt Piero di Cosimo og blev 1512 medhjælper hos Andrea del Sarto, hvis kunst mest har præget Pontormos stil, om man ellers kan tale om stil hos en så upersonlig kunstner som Pontormo, der snart arbejdede efter Dürerske motiver, snart forsøgte sig i Michelangelos stil.

Litteratur 
 F. Goldschmidt, 'Pontormo, Bosso und Bronzino, Leipzig, 1911
 F.M. Clapp, Jacopo Carucci da Pontormo'', London, 1917

Eksterne henvisninger 

Malere fra Italien
Renæssancemalere
Manieristiske malere
Italienere i 1400-tallet
Italienere i 1500-tallet
Poulet aux prunes

Poulet aux prunes er en belgisk/fransk/tysk film fra 2011, instrueret af Marjane Satrapi og Vincent Paronnaud.

Handling 
Filmen foregår i Teheran i 1958, hvor en af sin tids mest celebre musikere Nasser Ali Khan (Mathieu Amalric), har fået
ødelagt sin violin og derfor ikke længere kan se nogen grund til, at leve videre, hvorfor han har lagt sig på sin seng for,
at afvente dødens komme. Mens han ligger i sengen, dagdrømmer han over sit liv og langsomt udfolder historien sig om den
hemmelighed, der har vendt op og ned på hans liv: en fantastisk historie om kærlighed, som har givet liv til hans genialitet og
dermed også til hans musik.

Medvirkende 
 Mathieu Amalric. Nasser-Ali Khan
 Edouard Baer: Azraël
 Maria de Medeiros: Faringuisse
 Golshifteh Farahani: Irâne
 Eric Caravaca: Abdi
 Chiara Mastroianni: Lili, voksen
 Mathis Bour: Cyrus
 Enna Balland: Lili

Tegneserie 
Filmen bygger på tegneserien af samme navn af Marjane Satrapi.

Eksterne henvisninger

Kilder 

Franske film fra 2011
Tyske film fra 2011
Film fra Belgien
Film instrueret af Marjane Satrapi
Film instrueret af Vincent Paronnaud
CD Mirandés

Club Deportivo Mirandés er en spansk fodboldklub fra Miranda de Ebro i Burgos, der spiller i den anden bedste spanske række La Liga 2. Klubben er grundlagt i 1927 og spiller sine hjemmekampe Estadio Anduva, der har en tilskuerkapacitet på 6.000 personer.

Fodboldklubber i Spanien
Etableret i 1927
Ekklesia

Ekklesia er en uafhængig, not-for-profit britisk tænketank som undersøger betydningen af religion i det offentlige liv og er også fortaler for en en række teologiske ideer og løsninger. Jonathan Bartley er grundlægger og medejer.

Eksterne henvisninger
Homepage

Kilder 

Tænketanke
Oman Air

Oman Air er det nationale flyselskab fra Oman. Selskabet er ejet af staten og har hub og hovedkontor på Muscat International Airport i as-Sib ved hovedstaden Muscat. Oman Air blev etableret i juli 1981.

I april 2011 blev Oman Air opgraderet til et 4-stjernet flyselskab og dets business class ombord på flyene blev fik 5 stjerner. Det blev samtidig kåret til "World's Best Business Class Airline Seat" ved World Airline Award 2011 afholdt af Skytrax. Samme år fik Oman Air prisen "Airline of the Year", der bliver uddelt af franske Laurier d’Or du Voyage d’Affaires.

Selskabet fløj i januar 2012 til 43 destinationer i 23 lande. Flyflåden bestod af 26 fly med en gennemsnitsalder på 4.7 år. Heraf var der tretten eksemplarer af Boeing 737-800 og to Boeing 737-700. De største fly i flåden var fire eksemplarer af Airbus A330-200 og tre Airbus A330-300, med plads til henholdsvis 216 og 230 passagerer.

Eksterne henvisninger 

 Oman Airs officielle hjemmeside

Referencer 

Flyselskaber fra Oman
Etableret i 1981
Muscat
Statsejede virksomheder
Metro AG

Metro AG, også kendt som Metro Group, er en forskelligartet detail- og grossistvirksomhed (Cash and carry) med hovedsæde i Düsseldorf, Tyskland. På det tyske hjemmemarked har virksomheden den største markedsandel, desuden er virksomheden en af verdens mest globaliserede inden for detail- og engroshandel. På verdensplan er koncernen målt på omsætning verdens fjerde største detailhandelsvirksomhed (efter Wal-Mart, Carrefour og Tesco). Koncernen er etableret i 1964 af Otto Beisheim.

I september måned 2014 oplyste virksomheden, at de lukker deres fem varehuse i Danmark, da man ikke kunne køre en rentabel forretning i landet. 700 personer var ansat i den danske afdeling af selskabet.

Salgsdivisioner 
Virksomheden består af følgende salgsdivisioner:

 Metro Cash & Carry (Engrosvarehuse). Denne division stod i 2004 for ca. halvdelen af koncernens omsætning. Det er desuden den klart mest internationaliserede division med varehuse i næsten alle lande, hvor Metro AG er tilstede.
 Real: Et lavprisvarehus med 343 varehuse i Tyskland og 108 varehuse i øvrige lande (2005)
 Galeria Kaufhof: Er en stormagasin-kæde med afdelinger i Tyskland og i Belgien under navnet ("Inno").

Fra 2007 har Metro AG overtaget det tidligere Wal-Mart Tysklands varehuse og de er nu en del af Real-kæden.

Tidligere salgsdivisoner:

I 2018 valgte Metro AG at splitte sig op i to forskellige afdelinger: Fødevare- og dagligvare detail under Metro AG, og elektronikdetail under Ceconomy AG. Herefter blev Saturn og Media Markt en del af Ceconomy i stedet for Metro.

Internationale aktiviteter 

Pr. 1. januar 2007, havde Metro AG varehuse i følgende lande:

Europa 
 Belgien
 Bulgarien
 Kroatien
 Tjekkiet
 Danmark
 Frankrig
 Tyskland
 Grækenland
 Ungarn
 Italien
 Luxembourg
 Moldova
 Holland
 Polen
 Portugal
 Rumænien
 Rusland
 Serbien
 Slovakiet
 Spanien
 Sverige
 Schweiz
 Ukraine
 Storbritannien
 Østrig

Asien 
 Aserbajdsjan
 Kina
 Indien
 Japan
 Kasakhstan
 Pakistan
 Thailand
 Tyrkiet
 Vietnam

Afrika 
 Angola
 Egypten
 Marokko

Canadiske Metro Inc. er ikke en del af Metro AG.

Kilder

Eksterne henvisninger 
 Officielle hjemmeside

 
Etableret i 1964
Multinationale virksomheder
Royal Brunei Airlines

Royal Brunei Airlines er det nationale flyselskab fra Brunei. Selskabet er ejet af staten, og har hub og hovedkontor på Brunei International Airport ved hovedstaden Bandar Seri Begawan. Royal Brunei Airlines blev etableret 18. november 1974 og startede flyvningerne i april året efter.

Selskabet fløj i januar 2012 til 14 destinationer i 11 lande, hvor London Heathrow Airport var eneste europæiske lufthavn på rutekortet. Flyflåden bestod af 10 fly med en gennemsnitsalder på 9.5 år. Heraf var der to eksemplarer af Airbus A319-100 og to Airbus A320-200. De største fly i flåden var seks eksemplarer af Boeing 777-200 der alle er leaset af Singapore Airlines.

Eksterne henvisninger 

 Royal Brunei Airlines officielle hjemmeside

Referencer 

Flyselskaber fra Brunei
Etableret i 1974
Bandar Seri Begawan
Statsejede virksomheder
Real (varehuskæde)

Real (layoutet real,-) er en international supermarkedskoncern, drevet af den tyske detailhandelsgigant Metro AG.

Udover fødevarer, så tilbyder real,- også et bredt sortiment af husholdningsvarer, elektronik, bøger, medier, tekstiler, fodtøj og sportsudstyr.
Lavprisvarehuskæden driver en række egne mærker: TiP (Toll im Preis, Fantastisk til prisen), real Quality, realSelection og real,- Bio.

Opkøb 
I 2006 opkøbte Metro AG Wal-Marts 85 varehuse i Tyskland. Metro AG har også opkøbt varehuse i Polen. Desuden opkøbte Metro AG 26 lavprisvarehuse (Géant) af den franske detailhandelskoncern Casino. Alle varehuse blev navngivet og markedsført real,-.

Internationale aktiviteter

Kilder

Eksterne henvisninger 

 Real
 real,- Tyskland
 real,- Tyrkiet 

Mönchengladbach
Hypermarkedskæder
Detailvirksomheder fra Tyskland
Metro AG